ประกาศกระทรวงการคลังประกาศกระทรวงการคลังเรื่องหลักเกณฑ์และวิธีการในการขออนุญาตมีสำนักงานอำนวยสินเชื่อและเงื่อนไขในการอนุญาต---------------- อาศัยอำนาจตามความในมาตรา๑๐ แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒รัฐมนตรีว่าการกระทรวงการคลังกำหนดหลักเกณฑ์วิธีการในการขออนุญาตมีสำนักงานอำนวยสินเชื่อ และเงื่อนไขในการอนุญาตไว้ดังต่อไปนี้ ข้อ๑ ในประกาศนี้คำว่า"สำนักงานอำนวยสินเชื่อ" หมายความว่า สำนักงานสาขาของบริษัทเงินทุนประเภทจำกัดขอบเขตการประกอบธุรกิจเงินทุนเฉพาะที่กำหนดในประกาศนี้ ข้อ๒บริษัทเงินทุนที่จะขออนุญาตจัดตั้งสำนักงานอำนวยสินเชื่อได้ต้องมีคุณสมบัติดังนี้ (๑)มีเงินทุนจดทะเบียนและทุนซึ่งชำระแล้วเป็นไปตามที่กฎหมายกำหนด (๒)ปฏิบัติตามกฎหมาย คำสั่งรัฐมนตรีว่าการกระทรวงการคลังและคำสั่งธนาคารแห่งประเทศไทยโดยเคร่งครัดและไม่เป็นผู้ปฏิบัติขัดกับนโยบายของทางการ (๓)มีฐานะการดำเนินงานดี มีระบบการจัดการ การควบคุมภายในและการบริหารงานอย่างมีประสิทธิภาพตลอดจนมีความพร้อมในด้านบุคลากร (๔)มีสัดส่วนสินทรัพย์ประจำต่อเงินกองทุนอยู่ในเกณฑ์สมควรและไม่เกิน ๑ เท่า ของเงินกองทุน (๕)มีผลการดำเนินงานมีกำไรสุทธิติดต่อกัน ๓ ปีหลังสุดก่อนยื่นคำขอ และต้องไม่มียอดขาดทุนสะสมยกมาจากปีก่อน ๆ ด้วย ข้อ๓สำนักงานอำนวยสินเชื่อที่จะขออนุญาตจัดตั้งได้ จะต้องตั้งอยู่นอกเขตกรุงเทพมหานครและปริมณฑล ข้อ๔ให้บริษัทเงินทุนที่มีคุณสมบัติตามข้อ ๒ และประสงค์จะมีสำนักงานอำนวยสินเชื่อขออนุญาตต่อรัฐมนตรีว่าการกระทรวงการคลังโดยยื่นคำขอที่ธนาคารแห่งประเทศไทย จำนวน ๒ ชุด คำขออนุญาตอย่างน้อยต้องมีรายการดังต่อไปนี้ (๑)วัน เดือน ปี ที่ยื่นคำขออนุญาต (๒)ชื่อบริษัทผู้ขออนุญาต (๓)จำนวนสำนักงานอำนวยสินเชื่อที่จะขออนุญาต (๔)สถานที่ตั้งสำนักงานอำนวยสินเชื่อโดยจัดทำแผนที่สังเขปแสดงปริมณฑลด้วย แต่ในกรณีที่ไม่สามารถระบุสถานที่ต้องได้แน่นอนให้ระบุอำเภอและจังหวัดที่จะจัดตั้งสำนักงานอำนวยสินเชื่อ (๕)รายงานสรุปเศรษฐกิจของท้องถิ่นที่ขออนุญาตจัดตั้งสำนักงานอำนวยสินเชื่อและรายงานดังกล่าวอย่างน้อยต้องมีรายละเอียดดังต่อไปนี้ (ก)จำนวนประชากรของท้องถิ่น (ข)โครงสร้างเศรษฐกิจของท้องถิ่นสาขาเกษตรกรรม สาขาพาณิชยกรรม สาขาอุตสาหกรรม และสาขาบริการ (ค)จำนวนโรงงานขนาดกลางและขนาดใหญ่ รวมทั้งจำนวนคนงาน (ง)จำนวนสาขาของธนาคารพาณิชย์ บริษัทเงินทุน บริษัทหลักทรัพย์หรือบริษัทเครดิตฟองซิเอร์ สาขาธนาคารเพื่อเกษตรและสหกรณ์การเกษตรสาขาธนาคารออมสิน สาขาธนาคารอาคารสงเคราะห์ โรงรับจำนำบริษัทประกันวินาศภัยและบริษัทประกันชีวิต (จ)โครงการพัฒนาเศรษฐกิจและโครงการเร่งรัดพัฒนาซึ่งมีผลต่อท้องถิ่นนั้น (ฉ)การประมาณการแนวโน้มการขยายตัวของภาวะเศรษฐกิจท้องถิ่นนั้น (๖)แผนการดำเนินงานของสำนักงานอำนวยสินเชื่อที่จะจัดตั้งและระยะเวลาที่คาดว่าจะถึงจุดคุ้มทุน (๗)วิธีปฏิบัติงานและการควบคุมภายในของสำนักงานอำนวยสินเชื่อ และระหว่างสำนักงานใหญ่กับสำนักงานอำนวยสินเชื่อ (๘)ผังการจัดองค์กรของแต่ละสำนักงาน สายการปฏิบัติงานและการควบคุมบังคับบัญชา และคุณวุฒิและประสบการณ์ของพนักงาน (๙)ระบบการประสานงานระหว่างสำนักงานอำนวยการสินเชื่อกันสำนักงานใหญ่ ข้อ๕สำนักงานอำนวยสินเชื่อให้ประกอบธุรกิจได้เฉพาะธุรกิจเงินทุนตามประเภทที่ได้รับอนุญาต และธุรกิจอื่นที่ได้รับอนุญาตตามมาตรา๒๐ (๖) แห่งพระราชบัญญัติการประกอบธุรกิจเงินทุน ธุรกิจหลักทรัพย์และธุรกิจเครดิตฟองซิเอร์ พ.ศ. ๒๕๒๒ แต่จะจัดหาเงินทุนจากประชาชนไม่ได้ ข้อ๖บริษัทเงินทุนที่ได้รับอนุญาตให้จัดตั้งสำนักงานอำนวยสินเชื่อต้องปฏิบัติตามเงื่อนไขดังต่อไปนี้ (๑)ต้องเปิดให้บริการ ณ สำนักงานอำนวยสินเชื่อภายใน ๑ ปี นับแต่วันที่ได้รับอนุญาต หากไม่สามารถดำเนินการได้ให้ถือว่าการอนุญาตเป็นอันสิ้นผล (๒)ต้องจัดให้มีเจ้าหน้าที่ออกไปตรวจสอบกิจการและสินทรัพย์ของสำนักงานอำนวยสินเชื่ออย่างน้อยทุกรอบปีบัญชีและต้องจัดสำเนารายงานการตรวจสอบฉบับที่ส่งไปให้ผู้บริหารให้ธนาคารแห่งประเทศไทยภายใน ๗ วันนับแต่วันที่ส่งให้ผู้บริหาร และต้องจัดส่งสำเนาคำสั่งและข้อแนะนำที่เกี่ยวข้องกับรายงานการตรวจสอบดังกล่าวของผู้บริหารให้ธนาคารแห่งประเทศไทยภายใน ๗ วัน นับแต่วันมีคำสั่งและข้อแนะนำนั้นทั้งนี้ ต้องส่งสำเนารายงานการตรวจสอบคำสั่งและข้อแนะนำดังกล่าวให้ธนาคารแห่งประเทศไทยภายใน ๙๐ วัน นับแต่วันที่เริ่มตรวจสอบ (๓)ต้องแจ้งกำหนดวันเปิดให้บริการของสำนักงานอำนวยสินเชื่อต่อธนาคารแห่งประเทศไทยก่อนวันเปิดให้บริการไม่น้อยกว่า ๑๕ วัน ข้อ๗บริษัทเงินทุนอาจยื่นขออนุญาตต่อรัฐมนตรีว่าการกระทรวงการคลังเพื่อยกระดับสำนักงานอำนวยสินเชื่อขึ้นเป็นสำนักงานสาขาที่จัดหาเงินทุนจากประชาชนได้ด้วยเมื่อสำนักงานอำนวยสินเชื่อนั้นมีคุณสมบัติดังต่อไปนี้ (๑)เปิดให้บริการ ณ สำนักงานนั้นอย่างต่อเนื่องไม่น้อยกว่า ๒ ปี (๒)ให้สินเชื่ออย่างต่อเนื่องแก่สาขาเศรษฐกิจที่ก่อให้เกิดการผลิตและมีการบำรุงรักษาสภาพแวดล้อมรวมทั้งมิใช่เป็นการให้สินเชื่อแก่ธุรกิจเก็งกำไร (๓)มีระบบควบคุมภายในที่มีประสิทธิภาพ (๔)มีการขยายสินเชื่อให้แก่ลูกค้าที่มีภูมิลำเนาอยู่ในภูมิภาคอย่างต่อเนื่องและมียอดคงค้างสินเชื่อในภูมิภาค ณวันยื่นของอนุญาตไม่ต่ำว่า ๑๕๐ล้านบาท ข้อ๘ในกรณีที่รัฐมนตรีอนุญาตให้มีสำนักงานอำนวยสินเชื่อและหรืออนุญาตให้ยกระดับสำนักงานอำนวยสินเชื่อขึ้นเป็นสำนักงานสาขาที่จัดหาเงินทุนจากประชาชนได้ด้วยรัฐมนตรีจะกำหนดเงื่อนไขใด ๆให้ต้องปฏิบัติเพิ่มเติมด้วยก็ได้ ข้อ๙ประกาศนี้ให้ใช้บังคับตั้งแต่วันที่ประกาศในราชกิจจานุเบกษาเป็นต้นไป ประกาศณ วันที่ ๓ มีนาคม ๒๕๓๗ ธารินทร์ นิมมานเหมินท์ รัฐมนตรีว่าการกระทรวงการคลัง[รก.๒๕๓๗/พ๑๔ง/๕/๑๑ มีนาคม ๒๕๓๗]